b'\n_START_ARTICLE_\nLembitu (ooper)\n_START_PARAGRAPH_\nLembitu on Villem Kapi ooper (ps\xc3\xbchholoogiline draama) kahes vaatuses ja viies pildis Astrid Pirni libretole, mis l\xc3\xa4htub Juhan S\xc3\xbctiste draama Ristikoerad ainestikust. Helilooja ainus ooper, mida on hinnatud tema meistriteoseks. Paistab silma paljude koorinumbrite ja tantsustseenide poolest. V\xc3\xa4ljatulekul esitati ooperit \xc3\xbcle 50 korra._NEWLINE_Esmaettekanne toimus 23. augustil 1961 Tallinnas teatris Estonia. Rollide esmaesitajad: Tiit Kuusik (Lembitu), Georg Ots (Meelis), Ott Raukas (Kaupo), Aino K\xc3\xbclvand (Mare), Georg Tale\xc5\xa1 (Folkvin), Aaro P\xc3\xa4rn (Alobrand), August Sepp (Niilo). Dirigent Kirill Raudsepp._NEWLINE_Estonia taaslavastas ooperi 1965. aastal. 1962. aastal toimus vaba\xc3\xb5huetendus Suure-Jaani l\xc3\xa4hedal L\xc3\xb5havere linnusem\xc3\xa4el ning 1966. ja 1969. aastal Tallinnas Pirita kabelim\xc3\xa4el. 2008. aastal oli k\xc3\xa4rbitud variant ettekandmisel kontsertetendusena Suure-Jaani Muusikafestivalil. _NEWLINE_Peamised osad: Sakala maavanem Lembitu (bariton), Meelis (bariton), liivlaste vanem Kaupo (bass), Mare (sopran), ordumeister Folkvin (bass-bariton), paater Alobrand (bass), Manivald (tenor), Hendrik (bariton), Niilo (bass). _NEWLINE_Eesti Rahvusooper andis 2011. aastal v\xc3\xa4lja ooperi \xe2\x80\x9eLembitu\xe2\x80\x9d CD plaadi 1966. aastal tehtud helisalvestusest. Rolle esitavad Tiit Kuusik (Lembitu), Georg Ots (Meelis), Aino K\xc3\xbclvand (Mare), Georg Tale\xc5\xa1 (Folkvin) ja Ervin K\xc3\xa4rvet (Alobrand)\n_START_SECTION_\nTegevus\n_START_PARAGRAPH_\nTegevus toimub 13. sajandil Eestis ja k\xc3\xa4sitleb eestlaste muistset vaba\xc2\xaddus\xc2\xadv\xc3\xb5itlust ning Madisep\xc3\xa4eva ehk Paala lahingut, mille tagaj\xc3\xa4rjel eestlased kaotasid 700 aastaks vabaduse. Leina\xc2\xadtakse lahingus langenud Lembitu poega Lembevalda. _NEWLINE_Lehola linnusesse tulevad liivlaste vanema Kaupo saadikud paater Alobrand ja munk Hendrik, kes \xc3\xbchtlasi on ka ordumeister Folkvini k\xc3\xa4sila\xc2\xadsed ja salakuulajad. Nad teatavad Lembitule, et tema teine poeg Meelis elab ja on Kaupo juures van\xc2\xadgis. Kaupo soovib vahetada Meelise oma t\xc3\xbctre Mare vastu, kes omakorda on vangis Lembitu juures. Lembitu on vahetusega n\xc3\xb5us ja soovib isiklikult Toreidasse s\xc3\xb5ita. Marel on aga kahju lahkuda, sest Lembitu on teda kohelnud kui oma t\xc3\xbctart._NEWLINE_R\xc3\xbc\xc3\xbctlid l\xc3\xb5butsevad Toreida lossis. Sakalast naasevad Alobrand ja Hendrik ning teatavad, et Lembitu on s\xc3\xb5lminud s\xc3\xb5jalise liidu Novgorodi v\xc3\xbcrstiga. See teade \xc3\xa4rritab ordumeister Folkvini. Eestlastega v\xc3\xb5itlemiseks kutsub ordumeister appi liivlaste vanema Kaupo ja kuulutab ta paavsti toel Liivimaa kuningaks. Auahne Kaupo lubab anda appi kolm tuhat meest, ehkki teab, et on oma rahva usalduse kaotanud._NEWLINE_Ordu\xc2\xadmeistri Toreida lossi saabub Lembitu koos Marega. Kaupo keelitab teda oma rahvast reetma, kuid Lembitu ei n\xc3\xb5ustu. Talle antakse poeg Meelis tagasi, kellest on kuue aasta jooksul kasvatatud munk. Isa ja poeg lahkuvad. Alobrand annab Meelisele kaasa pistoda ja ordumeistri k\xc3\xa4su Lembitu tappa.\xc2\xa0 Paater Alobrand v\xc3\xb5tab Meeliselt vande, et paganast isa tapmine on kirikule meelep\xc3\xa4rane tegevus. _NEWLINE_Leholas kindlustatakse linnust, sest on oodata r\xc3\xbc\xc3\xbctlite r\xc3\xbcnnakut. Mungakuube riietatud Meelist piinab kirikule antud t\xc3\xb5otus isa tappa. Usuhulluses p\xc3\xbc\xc3\xbcabki ta isale kallale tungida, kuid viimasel hetkel m\xc3\xb5is\xc2\xadtab oma teo koledust ja loobub. _NEWLINE_Keset \xc3\xbcldist l\xc3\xb5busust saabub Mare, kes on Toreidast p\xc3\xb5genenud. Ta teatab, et suur orduv\xc3\xa4gi on j\xc3\xb5udnud Saksamaale. Eestlased valmistuvad lahinguks. Meelis kohtub Marega. Nad on hakanud teineteist armas\xc2\xadtama ja on \xc3\xb5n\xc2\xadnelikud. Kostab s\xc3\xb5jasarve kutse. Meelis \xc3\xbchineb lahingusse mineva malevaga._NEWLINE_Kaupo saab lahingus surmavalt haavata. Mee\xc2\xadlis omakorda tapab surnud Kaupolt raha riisuva Alobrandi. Lahinguv\xc3\xa4ljalt tuleb raskelt haavatud Lembitu. Teda toetavad mitmed s\xc3\xb5jakaaslased. Surres keelitab eestlaste vanem oma rahvast vaba\xc2\xadduse eest v\xc3\xb5itlema.'